
dėl 2025 m. Komisijos ataskaitos dėl Ukrainos

(2025/2259(INI))
Europos Parlamentas,
–	atsižvelgdamas į savo ankstesnes rezoliucijas dėl Ukrainos,
–	atsižvelgdamas į 2025 m. lapkričio 4 d. Komisijos tarnybų darbinį dokumentą „2025 m. ataskaita dėl Ukrainos“ (SWD(2025)0759) ir prie jo pridėtą Komisijos komunikatą „2025 m. komunikatas dėl ES plėtros politikos“ (COM(2025)0690),
–	atsižvelgdamas į Darbo tvarkos taisyklių 55 straipsnį,
–	atsižvelgdamas į Užsienio reikalų komiteto pranešimą (A10-0000/2026),
A.	kadangi Parlamentas kuo griežčiausiai smerkia Rusijos agresijos karą prieš Ukrainą ir remia Ukrainos teisę į suverenitetą, nepriklausomybę ir teritorinį vientisumą atsižvelgiant į tarptautiniu mastu pripažintas jos sienas;
B.	kadangi, nepaisant tebesitęsiančio Rusijos agresijos karo, Ukraina parodė nepaprastą atsparumą, siekdama ES narystės;
C.	kadangi Ukraina tebėra įsipareigojusi savo teisės aktus suderinti su ES acquis;
D.	kadangi padaryta pažanga, bet reikia daugiau pastangų stiprinti Ukrainos teisinę valstybę ir kovoti su korupcija;
E.	kadangi Ukrainos demokratinės institucijos pademonstravo gebėjimą prisitaikyti karo padėties sąlygomis; kadangi Ukraina turėtų toliau dirbti, kad užtikrintų skaidrumą ir galių pusiausvyrą;
F.	kadangi pilietinė visuomenė tebėra atsparumo ir demokratijos ramstis Ukrainoje, tačiau atvejai, kai aktyvistams daromas spaudimas, kelia susirūpinimą ir reikalauja vyriausybės veiksmų;
G.	kadangi visa Ukrainos visuomenė ir institucijos plačiai remia integraciją į ES, kuri tebėra pagrindinis Ukrainos demokratinį vystymąsi skatinantis veiksnys;
I. Dabartinė padėtis, susijusi su Rusijos agresijos karu ir ES sankcijomis
1.	dar kartą išreiškia savo tvirtą solidarumą su Ukrainos žmonėmis ir pakartoja, kad remia šalies nepriklausomybę, suverenitetą ir teritorinį vientisumą pagal tarptautiniu mastu pripažintas jos sienas; griežtai pabrėžia Ukrainos prigimtinę teisę gintis pagal JT Chartijos 51 straipsnį;
2.	ragina ES ir jos valstybes nares padidinti paramą, kad būtų užtikrinta Ukrainos teisė gintis; tvirtina, kad ES ir valstybės narės, kartu su partneriais ir sąjungininkais, turi prisidėti prie tvirtų ir teisėtai privalomų saugumo garantijų Ukrainai, kad atgrasytų Rusiją nuo tolesnės agresijos;
3.	palankiai vertina 2026 m. sausio mėn. Komisijos pranešimą, kad per 2026–2027 m. laikotarpį ji suteiks 90 mlrd. EUR ypatingos svarbos paramos Ukrainos biudžeto ir kariniams poreikiams patenkinti;
II. Įsipareigojimas siekti narystės ES
4.	itin palankiai vertina nuolatinį Ukrainos pasiryžimą laikytis narystės ES reikalavimų; palankiai vertina tai, kad užbaigtas visų skyrių grupių patikros procesas, ir primygtinai ragina Vengriją nustoti vetuoti derybų skyrių grupių atidarymą; palankiai vertina Komisijos ir Tarybai pirmininkaujančio Kipro sprendimą tęsti derybas techniniu lygmeniu, laukiant derybų pradžios ateityje;
III. Demokratija, teisinė valstybė ir kova su korupcija
5.	pripažįsta tai, kad Ukraina įdėjo nepaprastai daug pastangų, kad sustiprintų demokratines institucijas karo metu; palankiai vertina Ukrainos pažangą vykdant teismų reformą ir kovojant su korupciją; ragina toliau daryti tvarią pažangą šiose itin svarbiose srityse;
6.	džiaugiasi tuo, kad priimtas 10 punktų reformų prioritetinis planas, dėl kurio ES ir Ukraina susitarė 2025 m. gruodžio mėn. ir kuriuo siekiama stiprinti teisinę valstybę ir kovos su korupcija priemones;
7.	pripažįsta pastangas rengiantis demokratiniams rinkimams, kurie įvyks panaikinus karo padėtį; palankiai vertina tai, kad atkurtas parlamento posėdžių transliavimas, kuris sustiprino Ukrainos demokratinį teisėtumą;
8.	pakartoja, kad Aukščiausioji Rada atlieka itin svarbų vaidmenį, siekiant, kad reformos būtų greitai priimtos;
9.	primygtinai ragina Ukrainą toliau spręsti probleminius klausimus, dėl kurių stabdoma teismų reforma, visų pirma susijusius su teismų nepriklausomumu; ragina atlikti Saugumo tarnybos ir Valstybinio tyrimų biuro reformą, remiantis prezidento V. Zelenskio iniciatyva, apie kurią paskelbta 2026 m. sausio 2 d.;
10.	ragina peržiūrėti karo padėties priemones, įskaitant vadinamuosius Lozovo pakeitimus, ir kardomojo kalinimo praktiką; ragina užtikrinti didesnį prieigos prie viešųjų įrašų skaidrumą, kartu pripažįstant karo laikų saugumo poreikius; palankiai vertina tai, kad priimtas naujas įstatymas dėl lobistinės veiklos;
11.	palankiai vertina specializuotų kovos su korupcija agentūrų pažangą atskleidžiant didelio atgarsio sulaukusias bylas ir vykdant baudžiamąjį persekiojimą už jas; palankiai vertina informavimo apie pažeidimus mechanizmų įgyvendinimą; primygtinai ragina Ukrainą užtikrinti, kad kovos su korupcija institucijos išliktų nepriklausomos, nustatant skaidrius skyrimo procesus ir patikimas apsaugos nuo politinio ir teisminio spaudimo priemones;
12.	palankiai vertina Ukrainos narystę Ekonominio bendradarbiavimo ir plėtros organizacijos (EBPO) Kovos su papirkinėjimu darbo grupės veikloje ir mano, kad tai teigiamas žingsnis siekiant visateisės EBPO narystės; pripažįsta Ukrainos pažangą įgyvendinant kovos su kyšininkavimu teisės aktus dėl tarptautinių sandorių;
IV. Pagrindinės laisvės ir žmogaus teisės
13.	džiaugiasi Ukrainos įsipareigojimu puoselėti pagrindines teises, nepaisant tebesitęsiančios Rusijos agresijos, visų pirma įgyvendinant 2025 m. gegužės mėn. priimtas teisinės valstybės veiksmų gaires; ragina Ukrainą užtikrinti nuolatinę paramą saviraiškos laisvei ir žiniasklaidos nepriklausomumui; ragina peržiūrėti karo padėties apribojimus siekiant užtikrinti, kad tokie apribojimai būtų būtini ir proporcingi;
14.	yra patenkintas tuo, kad Ukrainos pilietinė visuomenė išliko aktyvi, nepaisant karo metu patirtų sunkumų; primygtinai ragina Ukrainos valdžios institucijas aktyviau konsultuotis su pilietine visuomene bei socialiniais partneriais ir užtikrinti, kad būtų tinkamai atsižvelgta į iš jų gautą informaciją;
V. Regioninis bendradarbiavimas ir geri kaimyniniai santykiai
15.	palankiai vertina tai, kad Ukraina deda daugiau pastangų suderinti savo pozicijas su ES ir Pasaulio prekybos organizacija; ragina tarptautinės prekybos derybas glaudžiai koordinuoti su ES;
16.	džiaugiasi glaudesniu Ukrainos ir ES bei jos valstybių narių bendradarbiavimu saugumo ir gynybos klausimais, visų pirma pagal Europos taikos priemonę;
VI. Socialinės ir ekonominės reformos
17.	ragina Ukrainos vyriausybę laikytis sisteminio požiūrio į viešojo administravimo reformą ir viešųjų finansų valdymą, užtikrinant suderinamumą su esamomis veiksmų gairėmis;
18.	palankiai vertina sėkmingą Ukrainos ekonominio saugumo biuro ir jo Turto susigrąžinimo ir valdymo agentūros reformą;
19.	ragina Ukrainą daryti pažangą siekiant integracijos į ES bendrąją rinką; rekomenduoja laikytis 10 prioritetų, išdėstytų ES ir Ukrainos išsamios ir visapusiškos laisvosios prekybos erdvės prioritetinių veiksmų plane; palankiai vertina tai, kad 2026 m. sausio mėn. Ukraina prisijungė prie ES tarptinklinio ryšio savo šalies kainomis sistemos;
20.	ragina dėti nuolatines pastangas liberalizuoti kapitalo judėjimą, be kita ko, derinant teisės aktus su Bendros mokėjimų eurais erdvės reglamentu[footnoteRef:2]1, ir stiprinti kovą su pinigų plovimu ir teroristų finansavimu; [2: 1 2012 m. kovo 14 d. Europos Parlamento ir Tarybos reglamentas (ES) Nr. 260/2012, kuriuo nustatomi kredito pervedimų ir tiesioginio debeto operacijų eurais techniniai ir komerciniai reikalavimai ir iš dalies keičiamas Reglamentas (EB) Nr. 924/2009 (OL L 94, 2012 3 30, p. 22, ELI: http://data.europa.eu/eli/reg/2012/260/oj).] 

21.	palankiai vertina veiksmingą Ukrainos daugiapakopį valdymą; palankiai vertina pažangą siekiant decentralizacijos pagal stojimo į ES reikalavimus; ragina vykdyti tolesnes reformas siekiant įgalinti vietos savivaldą;
22.	giria Ukrainą už tai, kad ji įvykdė 63 iš 68 reformų sąlygų, išdėstytų Ukrainos plane, kuris iš pradžių buvo parengtas taip, kad jį būtų galima įgyvendinti pasibaigus karui, tačiau jis buvo įvykdytas karo metu, todėl 2025 m. buvo galima išmokėti 26,8 mlrd. EUR; ragina dėti nuolatines įgyvendinimo pastangas pagal Reglamentą (ES) 2024/792[footnoteRef:3]2, visų pirma skatina Ukrainą suderinti savo teisės aktus su ES viešųjų pirkimų teisės aktais; [3: 2 2024 m. vasario 29 d. Europos Parlamento ir Tarybos reglamentas (ES) 2024/792, kuriuo nustatoma Ukrainos priemonė (OL L, 2024/792, 2024 2 29, ELI:  http://data.europa.eu/eli/reg/2024/792/oj).] 

VII. Energetika ir darnus vystymasis
23.	palankiai vertina didelę pažangą, padarytą vykdant energetikos sektoriaus reformas, ir tai, kad Ukraina siekia Europos žaliojo kurso ir švarios pramonės kurso tikslų; giria Ukrainą už tai, kad ji padarė didelę pažangą įgyvendindama savo nacionalinį energetikos ir klimato srities veiksmų planą, nepaisant Rusijos įvykdyto plataus masto Ukrainos energetikos infrastruktūros sunaikinimo;
°
°	°
24.	paveda Pirmininkei perduoti šią rezoliuciją Tarybai, Komisijai, Komisijos pirmininko pavaduotojui ir Sąjungos vyriausiajam įgaliotiniui užsienio reikalams ir saugumo politikai, valstybių narių vyriausybėms ir parlamentams bei Ukrainos vyriausybei ir parlamentui.

Pranešėjas, prisiimdamas visą atsakomybę, pareiškia, kad į savo pranešimą neįtraukė informacijos, gautos iš interesų grupių atstovų, kuriems taikomas Tarpinstitucinis susitarimas dėl privalomo skaidrumo registro[footnoteRef:4]1, arba trečiųjų šalių valdžios institucijų, įskaitant jų diplomatines atstovybes ir ambasadas, atstovų, kurie turi būti įtraukti į šį priedą pagal Darbo tvarkos taisyklių I priedo 8 straipsnį. [4: 1 2021 m. gegužės 20 d. Europos Parlamento, Europos Sąjungos Tarybos ir Europos Komisijos tarpinstitucinis susitarimas dėl privalomo skaidrumo registro (OL L 207, 2021 6 11, p. 1, ELI: http://data.europa.eu/eli/agree_interinstit/2021/611/oj).] 

